remissie
kaerle etc. doen te wetene allen lieden tegenwoirdich
ende toecommende dat wy ontfaen hebben die oetmoedighe
supplicatie van willem coppens alias de walssche schamel
schamel jonck geselle woenachtich bynnen onse stadt van
bruessel inhoudende hoe dat des sondaighs voer derthien
messe anno driendetwintich hy suppliant heeft sitten
drincken inden bonten osse bijnnen onse voirs. stadt van
bruessele ende met hen joos de walssche gielis de wolff
weert vander selver tavernen hennen blocxschoen cornelis
van ijssche ende meer andere ende nae dien zy al tsamen
aldair geseten hadden tot omtrent seven uren des avonts zoe
quamen oick aldair int selve gelach merten de smet ende
oick corts dairnae claes van bellingen des voirs. mertens
zwagere welcke claes totten voirs. merten zeyde laet ons
gaen het is tyt thuyswerts te gaene dairop de voirs.
merten antwoirde het is noch vroech genoech ende
begonsten die voirs. merten ende de suppliant te spreken van
calfsvellen ende scaepsvellen te coopene tegen deen dandere
zoe dat finalyck de voirs. suppliant cocht tegen de voirs.
merten sekere calfsvellen tstuck om twee stuivers een oert m$
alsoe hy hem die geloeft hadde dairop de voirs. suppliant
seyde ick salse u betaelen ende ghy zultse my oick leveren
dwelck hoirende de voirs. claes van bellingen seyde totten
voirs. merten wat wildy wel comenscapen laet ons gaen
thuysweerts het is goet sondach sijne gesellen en soudent
van gheender weerden houden oft gelijcke woerden ende
midts dien was daer gebraght eenen versschen pot biers den
welcken een man van buijten geheeten jan molenberch ende
die welcke van hueren gelage nijet en was vanden selven
sonder heeten aenveerde ende dranck vuijten selven pot waeromme
de voirs. suppliant hem stoorde seggende totten selven ghij rabaut
wat hebdij onsen pot te aenveerdene ick zoude u den pot op u
bachuijs smijten ende stiet hem met zynder hant op
zynen boesem waerop de voirs. jan molenberch antwoirde
met grammen moede totten suppliant waerom stoot
ghij mij waerdy daer buijten ghij en zoudt mij zoe
nijet stooten ende doen zeyde de voirs. claes van bellingen
oick met fellen evele woerden totten selven suppliant
waerom stoet ghy hem hij en is gheen rabbaut hij is
mans genoech wat meijndij dat wij noijt lieden gesien
en hebben doen zeijde de suppliant totten voirs. molenberch
ghaet vuijt onsen gelage oft ick zal u daer vuijtdoen gaen
dwelck die voirs. claes van bellingen hoirende zeyde totten
suppliant met fellen woerden hij en zal nijet daer vuyt gaen
hij mach dair zitten zoe wel als ghij ende hij zal daer zitten
in spijte uwes alles danck wat meyndij dat wij noijt lieden
gesien en hebben dan u ende doen track joos de walsche zyn
mes vuyte opten voirs. claes maer en heeft hem daermede
nijet gesmeten want hij gehouden was bijde ommestanders
ende terstont zoe voer de voirs. claes aenden heert ende nam
zeer haestelycken eenen grooten yseren hael in zyn hant ende
de suppliant was zoe saen aenden hael als hij ende nam
oick eenen hael ende hebben alzoe na malcanderen gesmeten
zoe dat de voirs. van bellingen twee oft drije slagen vanden
suppliant metten voirs.hael gecreech op zyn hooft ende den
suppliant eenen oft twee op zijnen arm oft hant ende zijn
alsoe terstont byden geselchape gesceijden geweest naden
welcken soe heeft de voirs. van bellingen wel omtrent
veerthien dagen tijts achter straten gegaen doncken
drinckende ende hem qualijck wachtende ende is zoe daer
nae van levenden live ter doot gecomen dwelck den suppliant
zeer leet is ende heeft vanden voirs. dootslach van ons
gecregen pardoen ende remissie zonder daer van verworven
noch geheven te hebben onse opene brieve van remissien daer
toe dienende midtswelcken ende oick dat zedert den voirs.
tijt hij tot diverssche reysen secretelijck gecomen is in onse
stadt van bruessele daerdoer hy sorcht dat hij de
vrijheijt van onse voirs. stadt gebroken mach hebben ende
beduchtende rigeur van justicien heeft hem geabsenteert
vuyt onsen lande van brabant ende geweest in onsen dienste
inden oirlogen voir masiers int lant van gelre ende elders
ende oick lestwerff metter benden vanden spaengnaerts d#
herwertsover waren daer aff men hem noch zekere gaigen
schuldich is ende en soude inden selven onsen lande nijet
wederom dorren keren hanteren noch converseren maer gescapen#
vuijten selven te meten blijven soe vere onse gracie ende genade
hem hier op nijet gedeijlt en wordde alzoe hij zeeght ons
om de selve oetmoedelijck biddende soe eest dat wy de saken
voirs. overgemerct den voirs. willem coppens alias de walssche
suppliant genegen wesende tot zijnder beden ende supplicatien ende
willende hem in dit stuck gracie ende genade prefereren voer
strangheijt van rechte hebben inden gevalle als boven
vergeven quijtgescolden ende geremitteert vergeven schelden
quijte ende remitteren vuijt zunderlingen gracien midts desen
onsen brieve tfeyt ende dootslach boven vercleert mitgaders
alle peijne ende bruecke corporelle ende criminele dair inne
hij ter causen van dien met datter aencleeft ende van dat hij
zedert tot diversschen stonden geweest is in onse stadt van
bruessel tegen ons justicie ende der vrijheijt der voirs. onse
stadt ennichsins ontgaen ende mesbruijct mach hebben ende
hebben als daer aff wedergestelt ende gerestitueert stellen
weder ende restitueren midts desen onsen voirs. brieve tot
tot zijnder goeder fame ende name in onsen voirs. lande ende
hertochdomme van brabant ende allen anderen onsen landen
ende heerlicheyden vuytgescheijden onser voirs. stadt van bruessel
ende vrijheijt der selver ende tot zijnen onverbuerden goeden
indien hij eenige heeft gelijck ende in alder manieren als
hij was voer de toecompste vanden dootslage voirscreven ende
oick oft hij de vrijheijt van onse voirs. stadt van bruessel nijet
gebroken oft gereinfringeert en hadde imponerende hierop
een eeuwich geswych onsen procureur generael ende
allen anderen onsen rechteren justicieren officieren wye zij
zijn satisfactie ende beteringe eerst ende voer al gedaen der
geinteresseerde pertije indien die noch nijet gedaen en zij
ende eenighe dae toe dient civilijck alleenlijck
behoudelijck oick dat hij gehouden werdt tvoirnoemde feijt ende
dootslach jegen ons civilijck te beteren nae de gelegentheijt
vanden mesdaet ende de faculteijt van zijnen goeden ende
oick te reffonderen de redelijcke costen van justicien die
daerom gedaen ende naergevolght zijn ter taxatien ende
arbiterscepe van onsen lieven ende getrouwen den
cancellier ende anderen lieden vanden raide geordineert
in onse voirs. lande van brabant die wij daertoe committeren
ontbieden daer om ende bevelen den selven onsen cancellier
ende raidsluijden dat voer hen geroepen die ghene die daer
om behoiren geroepen te zijne zij procederen wel ende
deuchdelijck ter verificatie ende interinemente van desen
onsen brieve naer huer forme ende inhouden ende ter
taxatien vander civile boete ende costen voirscreven ende dat
gedaen ende de voirs. civile boete ende costen van justicien
getaxeert ende betaelt zijnde in handen vanden ghenen
van onsen ontfangers oft anderen onsen officier dient behoiren
sal die welcke vanden cicile boete gehouden sal wesen
rekeninge bewijs ende reliqua te doene tot onsen proffijte
metten anderen penningen van zijnen ontfange zij onse
drossaet van brabant meyere van loeven amman van
bruessele schouteten van antwerpen ende vanden bossche
ende allen anderen onsen ende onse vasallen ende smaelre heeren
richteren justicieren officieren ende ondersaten tegewoirdich
ende toecommende dien dat aengaen sal mogen hueren
stedehouderen ende eenen yegelijck van hen besondere zoe hem
toebehoiren zal doen laeten ende gedoogen den voirnoemden
willem coppens alias de walsscge suppliant van dese onser
jegewoirdiger gracien remissien ende pardoene ende van
alden inhouden van desen inder voegen ende manieren
voeren verhaelt rustelijck vredelijck volcommelijck ende
eeuwelijck genijeten ende gebruijcken sonder hem te
doene noch te laten geschien nu noch in toecomende tijden
eenich hinder stoot letsel oft moyenisse aen lijve noch
aen goede ter contrarien in eeniger manieren mair indien
zijn lijff oft eenige van zijnen onverbuerden goeden
daeromme gevangen gearresteert oft becommert waeren
zij die stellen ende setten oft doen die stellen ende setten
terstont ende zonder vertreck tot geheele ende volcommen
delivrantie ende slakinge want ons alzoe gelieft ende
ten eijnde dat dit goet vast ende gestadich blij ve tot euwigen
daigen zoe hebben wij onsen zeghel hier aen doen hangen
behoudelijck in anderen saken onse recht ende eenijgelijcken
tzijne in allen gegeven in onse stadt van mechelen inde
maent van februario int jaer ons heeren duysent
vyfhondert ende gi negenentwintich ende van onsen
rycken te weten vanden roomschen ende germanien etc. t#
ende castillien ende den anderen txiiie aldus stont
opde plijcke gescreven byden keijser in zijnen raede
ende geteckent verdelrue ende visa
ghecollationneert tegens
doriginale brieven by my
$ de cock $